Arcana-skolen
Store norske leksikon,Religion og filosofi,Religioner og livssyn,Nyreligiøsitet,Teosofi
Arcana-skolen er en teosofisk organisasjon med hovedkvarter i New York. Organisasjonen ble stiftet av Alice A. Bailey i 1923 etter brudd med Teosofisk Samfunn. Bailey så seg kallet til å forberede mestrenes inkarnasjon blant menneskene ved å trene tilstrekkelig mange personer, kalt «de nye verdenstjenere», til å la de teosofiske mestrene virke gjennom deres bevissthet. Reisen mot en høyere bevissthet og kontakt med mestrene kalles «regnbuebroen». Organisasjonen mener at når grunnen er godt nok forberedt, vil mestrene inkarnere seg i fysiske skikkelser på Jorden med Kristus som den øverste leder, og overta all åndelig og politisk makt.
I Arcana-skolen legges det vekt på gruppemeditasjon. Tre uttalte målsetninger er: Å tjene menneskeheten. Å samarbeide med Planen, det vil si å oppøve den nødvendige kollektive mottakelighet for mestrenes budskap. Å utvikle sjelens kraft og utvide bevisstheten slik at «det høyere selv» får utfolde seg. Nevnes kan også «Den store påkallelsen», en religionsuavhengig bønn som knytter verdenstjenerne sammen, og som ifølge Arcana-skolen ble gitt til menneskeheten i 1945. I bønnen bes det om at Guds lys og kjærlighet skal komme ned på jorda. Den trettende og siste linjen lyder slik: «La Lys og Kjærlighet og Styrke gjenopprette Planen på Jorden.» Les mer i Store norske leksikon Teosofi nyreligiøsitet Eksterne lenker Arcana-skolen